אומרם מיכאל איבנהוב

**אומרם מיכאל איבנהוב** (במקדונית: **Омраам Микаел Аиванов**; 31 בינואר 1900, בכפר סרפצי ליד ביטולה, מקדוניה – 25 בדצמבר 1986, צרפת), היה פילוסוף, סופר, מיסטיקן ומורה רוחני. איבנהוב ייסד את הענף הצרפתי של תורת "האחווה הלבנה האוניברסלית" ופיתח שיטה המהווה שילוב בין הקבלה, מיסטיקה נוצרית ודתות המזרח אותה הפיץ בכ־5,100 הרצאות ברחבי העולם.

## ביוגרפיה
שמו הבולגרי המקורי היה מיכאיל דימיטרוב איבנוב, אך הוא שינה את שמו לאומרם מיכאיל איבנהוב כאשר אימץ את תורת רבו ומורו פטר דנוב (1864–1944), שבו פגש בהיותו בן שבע-עשרה והיה לתלמידו. בשנת 1937 נשלח איבנהוב על ידי דנוב לצרפת, כדי לייסד שם את תורת "האחווה האוניברסלית" ולהצילה מפני המשטר והכנסייה בבולגריה במלחמת העולם השנייה אותה, לדבריו, חזה דנוב מראש. תורת דנוב חוסלה כמעט לחלוטין על ידי המשטר והכנסייה בבולגריה. איבנהוב, כאחד מארבעים אלף תלמידיו של דנוב, הקים מרכזים בעולם כולו, שהיו תחילה בתי ספר ללימודי תורת דנוב ושיטותיו אותן החל ללמד בצרפת. בשנת 1938 החל איבנהוב להרצות בפריז, ורבים התכנסו סביבו על מנת ללמוד את תורתו של פטר דנוב. לאחר פטירתו של דנוב בשנת 1944 היה איבנהוב לנציגו ולמחליפו הרשמי בצרפת, שווייצריה ומדינות המערב. בשנת 1948 נעצר בצרפת באשמת שווא, נשפט, נמצא אשם, ונשלח לכלא לארבע שנים אך שוחרר אחרי שנתיים, בשנת 1950. הוא המשיך ללמד בדרום צרפת, ונסע לארצות רבות שגם בהן הוזמן להרצות.

איבנהוב הרצה בעל פה אך לא כתב את דבריו. הוא נתן בין חמשת אלפים לששת אלפים הרצאות בצרפתית ואנגלית, במדינות רבות. תלמידיו הצרפתיים הקליטו את דבריו והוציאו אותם לאור. עד כה יצאו לאור למעלה מאה ועשרה כותרים, ותורגמו לארבעים ושתים שפות, כמה מהם מצויים אף בעברית. אביבה אורשלום הייתה תלמידתו והפיצה את תורתו בישראל. ספריו והרצאותיו של איבנהוב עוסקים בכל תחומי החיים, הם כתובים בשפה פשוטה ותמימה, המזכירה מעט ספרות ילדים ונוער. למרות זאת, לדברי תלמידיו וחסידיו, בשיטתו טמון עומק רב החובק פילוסופיית עולם, נושאים רבים ומגוונים, הקשים לביצוע יומיומי.

## טיהור שמו
פועלו הרב של מורהו של איבנהוב, דנוב, בבולגריה, היה לצנינים בעיני נציגי הכנסייה שהתנכלו לו על מנת לפגוע בו, בתורתו ובתלמידיו, והצליחו לסלקו מסופיה ולהגלותו לווארנה בשנים 1917–1918, כולל איסורים לכנס תלמידים ולהרצות בפני קהליו. כך גם הוגשה תביעה נגד איבנהוב, על כך שלכאורה נהג להתבונן בצעירות בזמן ריקודן כשלגופן שמלה שקופה. איבנהוב נכלא בסוף שנות ה-40 לשנתיים בשנים 1949–1950. לאחר שחרורו גילה שתלמידים רבים עזבוהו, והיה עליו להתחיל מחדש עם קומץ מהם. רבים הצטרפו אליו למען הקמת המרכז הגדול בדרום צרפת, בהם כמה יהודים עשירים שרצו להודות לפטר דנוב על חלקו בהצלת יהדות בולגריה מפני הנאצים במלחמת העולם השנייה. כעבור כעשר שנים נוקה איבנהוב מכל אשמה. שר המשפטים הצרפתי ביקש סליחתו, וכתב לו במפורש מה רב צערה של הממשלה הצרפתית על הפגיעה בו.

## מרכזים לעבודה רוחנית
בנוסף לצרפת, מרכזים לקידום תורתו הוקמו בעולם כולו. החשובים שבהם נמצאים בשווייץ ובקנדה. בישראל הוקם מרכז ללימודי תורתו בשנות ה-70 של המאה ה-20 ב"תיאטרון השמש" אותו הקימו אביבה אורשלום וליאור ייני. כיום קיים מרכז צנוע לשיטתו בחיפה.

## שיטתו הרוחנית של איבנהוב

המאפיין המפתיע ביצירתו הוא מגוון ההיבטים בשאלת האדם והדרך להשגת שלמותו. כל נושא נבחן בספריו ביחס ישר ליכולתו של האדם להבין את עצמו ולשפר את מהלך חייו בצורה הטובה ביותר.
* השמש, היא מקור החיים, למעשה היא מייצגת את אלוהים. אין דבר אחד בעולמנו שמשתווה לשמש לא באורה, בחום המופץ ממנה ובחיים שיצרה כאן על כדור הארץ. השמש איננה אלוהים, אך אלוהים ברא אותה בין השאר על מנת לאפשר לנו לדעת מהי גדולתו.
* בתקופה שבין 21 במרץ ועד סוף הקיץ, אפשר ללכת ולהתבונן בזריחת השמש כדי להתחבר עם האני הנעלה שלנו, החי בשמש.
* האור, אין עבודה חשובה יותר לאדם מאשר העבודה עם האור. האור הוא עוד ביטוי לאלוהים.
* העבודה הרוחנית, עדיף לאדם לעשות עבודה רוחנית ולחבר את עצמו לאלוהים. האלוהים נמצא בכל אחד מאיתנו. העבודה המטריאליסטית בלבד מסוכנת להתפתחותו של האדם. לכן טוב אם יידע כיצד לחבר את העבודה הרוחנית עם החומרית, כאשר יקדיש את כולו לרוח, ולא פחות מ-75% מחייו.
* חשיבות עצומה יש למזון, לא רק האוכל חייב להיות נקי, טרי וצמחוני, אלא גם הדרך שבה אנו אוכלים. יש לאכול בשקט חיצוני, בלי להרעיש עם הסכו"ם, ובעיקר למצוא שקט פנימי.
* טוהר, אין דבר מהותי יותר לאדם מאשר הטוהר, הניקיון האישי, אך גם הניקיון המוסרי. על האדם לטהר את המחשבות, הרגשות, התאוות, השאיפות, הרצונות כדי להגיע כבר כאן על כדור הארץ לדרגת מלאך, או אדם ייחודי. אך היות שאנו חיים על כדור הארץ, רצוי גם לשלם את כל חובותינו.
* מושגים מהקבלה היהודית: עץ הספירות, ספר הזוהר, אצילות, בריאה, יצירה, רבי שמעון בר-יוחאי, משה רבנו, "אלוהים אתם ובני עליון כולכם" , ועוד. כשליש מתורתו מחובר לתורת הקבלה היהודית.
* נצרות, כשליש מתורתו מחובר לנצרות ולמושגי הברית החדשה, ישו, קריסט, הוא מפריד בין קריסט לישו. קריסט הוא המורה של כל המורים, וניתן לתרגמו כרוח המשיח. ואילו ישו היה מורה יהודי שחי בישראל. הקריסט היה המורה של בודהה, הרמס טריסמגיסטוס, ראמה, קרישנה, זרתוסטרה וכל שאר המורים הגדולים של האנושות המוזכרים בתורה זו.
* הינדואיזם, בודהיזם, כשליש מתורתו מבוסס על תורות מהמזרח.
* איבנהוב יצר סינתזה של דתות והוציא מכל אחת מהן את העיקרים המנחים את חייו, וגם מתוך תורתו של מורהו דנוב.
* השלמות, כל המרכיבים של החיים, כל הלימודים, כל העבודה הפיזית והרוחנית, דורשת אידיאל ואין אידיאל גבוה מהשלמות. שלמות בכל מובניה, גם אם איננה מושגת, מאפשרת לאדם להתחבר אל האלוהי שבתוכו. וכדי להגיע לשלמות זו על האדם לעבוד קשה כדי להביא את האני הנעלה (עצמיותו) לשלוט באגו (באישיותו) ולא לשרת אותו.

## מספריו

* *Angels and other Mysteries of The Tree of Life*
* *Creation: Artistic and Spiritual*
* *Hope for the World: Spiritual Galvanoplasty*
* *Light as a Living Spirit*
* *Man's Two Natures: Human and Divine*
* *New Light on the Gospels*
* *The Path of Silence*
* *The Powers of Thought*
* *Spiritual Alchemy*
* *The Splendour of Tiphareth*
* *Toward a Solar Civilisation*
* *The Tree of the Knowledge of Good and Evil*
* *The True Meaning of Christ's Teaching*
* *What is a Spiritual Master?*
* *Youth: Creators of the Future*

עד כה פורסמו ב־nrg מעריב כ־50 קטעים בעברית שהועתקו מספריו.

### ספריו שתורגמו לעברית
החל משנת 2012 ספריו מתורגמים ויוצאים לאור בהוצאת חדקרן תל אביב

* "המדיטאציה", אומרם מיכאל איבנהוב, תרגום: אביבה אורשלום ורינה כהן, הוצאת השמש (1970)
* "עוצמת המחשבה", הוצאת פרוזבטה, ראשונה (1988) שנייה (1993) ושלישית בהוצאת חדקרן (2014)
* "יצירה אמנותית ויצירה רוחנית", הוצאת פרוזבטה (1990), הוצאה שנייה, הוצאת חדקרן (2015).
* "לקראת תרבות השמש", הוצאת פרוזבטה (1992)
* "האור, רוח-חיים", הוצאת פרוזבטה (1995)
* "תרבות חדשה שמשית ואוניברסלית", הוצאת פרוזבטה (1997)
* "הטבע האנושי והטבע האלוהי", הוצאת פרוזבטה (2003)
* "חוקי-זהב למען חיי היומיום", הוצאת פרוזבטה (2006)
* "היוגה של התזונה", חדקרן הוצאה לאור (2013)
* "החינוך מתחיל לפני הלידה", חדקרן הוצאה לאור (2015)
* "מרכזים וגופים עדינים", חדקרן הוצאה לאור (2016)
* "לראות את הנסתר מן העין", חדקרן הוצאה לאור (2017)
* "נתיב השקט", חדקרן הוצאה לאור (2019)
* "אהבה ומיניות", חדקרן הוצאה לאור (2020)

## ספרים עליו ועל עבודתו

*
*
*
*
* Margit Kranewitter, *Aspects de la Peinture Visionnaire Initiatique*, (1980 Mémoire Universitaire), in 2016 a book in Stella Mallutina Edizioni, Italy
* Ouriel Zohar, *Les aspects théâtraux dans une société collectiviste, religieuse et universelle* in "Misli, Rivistadel Centro Studi Omraam Mikhaël Aïvanhov", Revue de L'Università per Stranieri di Perugia no. 5, p. 59-79, 2018.


## קישורים חיצוניים

*ספריו של אומרם מיכאל איבנהוב, חדקרן הוצאה לאור
*
* יצירה אמנותית ויצירה רוחנית, סיכומי ספרים
* מחשבות יומיות, היידפארק
* אתר מעריב nrg ובו 54 מאמרים מאת אומרם מיכאל איבנהוב, פורסמו בין התאריכים 21 במאי 2008 ועד 10 בנובמבר 2010
* 

## הערות שוליים

קטגוריה:פילוסופים של המאה ה-20
קטגוריה:פילוסופים בולגרים
קטגוריה:סופרים בולגרים
קטגוריה:מורים רוחניים
קטגוריה:צמחונים
קטגוריה:האחווה הלבנה האוניברסלית
קטגוריה:פילוסופים צרפתים
קטגוריה:צרפתים שנולדו ב-1900
קטגוריה:צרפתים שנפטרו ב-1986